google/wiki40b huggingface dataset:
S-valk

S-valk ehk proteiin S (inglise keeles protein S) on paljudel selgroogsete loomade endoteeli, mis katab vere- ja lümfisoonte sisekesta ning südame sisepinda, poolt sünteesitav K-vitamiiniga seotud plasma-glükoproteiin, mis toimib proteiin C (koagulatsioonifaktor XIV) kofaktorina ja osaleb vere hüübimisprotsessides.
Inimestel kodeerib S-valku PROS1-geen.   
Inimestel seostatakse S-valguga mitmeid kas pärilikke või omandatud haiguslikke seisundeid, mida nimetatakse S-valgu vaeguseks (S-valgu puudulikkus) ja neid seostatakse ka K-vitamiini vaegusega. S-valgu vaegusele on iseloomulik trombooside (veeniummistuste) teke keha eri piirkondades.
S-valgu avastasid 1979. aastal Seattle'i teadlased ja selle linna järgi on valk ka nimetuse saanud.
Cambridge'i hertsog

Cambridge'i hertsog (inglise Duke of Cambridge) on Inglismaa aadlitiitel, mis on antud mitmele Inglise kuningliku perekonna liikmele.
Esimesena sai selle tiitli Yorki hertsogi Jamesi (hilisema James II) vanim poeg Charles Stuart (1660–1661), kes küll suri enne, kui talle see tiitel ametlikult anda jõuti. Alates 29. aprillist 2011 kannab Cambridge'i hertsogi tiitlit Walesi printsi Charlesi vanim poeg prints William.
Plymouth (Massachusetts)

Ajalugu

Plymouth mängis Ameerika kolooniaalses ajaloos väga olulist rolli. Asupaik oli inglise purjelaeva Mayfloweri esimese merereisi viimane maabumiskoht, kuhu kujunes Plymouthi koloonia algne asulakoht.
Haanja vald

Külad

Haanja vallas oli 92 küla: Ala-Palo, Ala-Suhka, Ala-Tilga, Andsumäe, Haanja, Haavistu, Hanija, Holdi, Horoski, Hulaku, Hurda, Hämkoti, Ihatsi, Jaanimäe, Kaaratautsa, Kaldemäe, Kallaste, Kaloga, Kergatsi, Kilomani, Kirbu, Kotka, Kriguli, Kuiandi, Kuklase, Kuura, Kõomäe, Käänu, Kääraku, Külma, Leoski, Lillimõisa, Loogamäe, Luutsniku, Lüütsepä, Mahtja, Mallika, Meelaku, Miilimäe, Mikita, Murati, Mustahamba, Mäe-Palo, Mäe-Suhka, Mäe-Tilga, Märdimiku, Naapka, Palanumäe, Palli, Palujüri, Pausakunnu, Peedo, Piipsemäe, Pillardi, Plaani, Plaksi, Posti, Preeksa, Pressi, Pundi, Purka, Puspuri, Raagi, Resto, Rusa, Ruusmäe, Saagri, Saika, Saluora, Sarise, Simula, Soodi, Sormuli, Söödi, Trolla, Tsiamäe, Tsiiruli, Tsilgutaja, Tsolli, Tummelka, Tuuka, Tõnkova, Uue-Saaluse, Vaalimäe, Vaarkali, Vakari, Vastsekivi, Vihkla, Villa, Vorstimäe, Vungi ja Vänni küla.

Ajalugu

Haanja vald moodustati 1991. aasta 10. jaanuaril.
2017. aasta Eesti omavalitsuste haldusreformi käigus moodustati Haanja, Misso, Mõniste, Rõuge ja Varstu valla ühinemise uus haldusüksus, mille nimeks sai Rõuge vald.
Ottawa Ülikool

Ottawa ülikool (inglise keeles University of Ottawa) on ülikool Kanadas Ottawas.
Ülikool asutati 1848.
Ülikoolis õpib üle 41 000 üliõpilase.
Kuidas kuningas kuu peale kippus (album)

"Kuidas kuningas kuu peale kippus" on ansamblite No-Big-Silence ja Kosmikud album.
Album sisaldab singleid "Kuninga imekanad", "Sepa kahurikuul" ja "Tisleri kastitorn".
Albumi lood on 1976. aasta televisioonimuusikali "Kuidas kuningas kuu peale kippus" töötlused.
Hiidvöölane

Välimus

Tüvepikkus on 90–100 cm, sabapikkus 50 cm ja mass ligi 50 kg (kuni 55 kg).

Levik

Levila asub Lõuna-Ameerika idaosas, ulatudes Guyanast Kesk-Argentinani (Buenos Aires).

Elupaik

Elab metsades ja põõsastutes, harvem avamaastikul. Inimasustusega alasid väldib ja kui ilmubki asulate lähedusse, siis püüavad farmerid teda hävitada, sest toiduotsinguil tuhnib ta põllud üles. Pealegi tuhnib ta väga jõuliselt: tihti torkavad silma metsaservad, lagendikud või salud, mille hiidvöölane on sügavalt risti-rästi läbi tuhninud. Tema urg on nii laia avaga, et sellest võib isegi inimene sisse roomata. Hiidvöölast on raske märgata, sest ta lahkub urust vaid öösel.

Toitumine

Tagajalgadele tõusnult ja sabale toetudes purustab hiidvöölane oma võimsate teravate küünistega termiidipesi. Murdnud lahti pesa seinad, tõmbab ta pika ja kleepuva keelega putukad välja.

Vaenlased

Hiidvöölase liha tarvitatakse vähe, kuid sabast valmistavad pärismaalased ruuporeid. Hiidvöölast hävitatakse kui põlde ja karjamaid ülestuhnivat kahjurit, sellepärast on ta mitmel pool haruldaseks jäänud ning kuulub kaitse alla kui unikaalne gigant vöölaste seas.
Ühekroonine münt (1934)

Kujundus

Münt on kollast värvi ning kaalub 6 grammi (lubatud viga ± 1%), läbimõõt on 2,525 sentimeetrit (± 0,5%) ning selle serv on sile.

Avers

Mündi esiküljel on Eesti Vabariigi suur riigivapp mille kohal on sõnad "EESTI VABARIIK" ning mille all on vermimise aasta "1934".

Revers

Mündi tagaküljel on viikingilaeva kujutis ja selle all nimiväärtus "1 kroon".

Võltsingud

Samasuguse kujundusega münte on vermitud ka 1990. aastal, kuid need ei ole seaduslikud maksevahendid, vaid eraettevõtja(te) poolt valmistatud suveniirid.
Üks versioon on originaalmündist väiksem, vaid 16 mm läbimõõduga ning selle esiküljel on legendi "EESTI VABARIIK" asemel ainult sõna "EESTI". Selliseid münte valmistati nii kuldkollasest kui ka hõbedasest metallist.
Teine versioon on ligikaudu originaalmündi suurune, kuid selle detailide kvaliteet on tunduvalt kehvem – näiteks vapikilbi jooned ei ole sujuvad.

Väljavõte Riigi Teatajast

Majanduseministeeriumi rahanduseosakonna teadaanne Eesti Vabariigi 1-kroonise metallvahetusraha kupüüri käibelelaskmise kohta ja nimetatud vahetusraha kirjeldus.
RTL 1934, 56.
Rahaseaduse muutmise seaduse (RT 30 - 1933) §§ 4 ja 5 põhjal Majanduseministeeriumi rahanduseosakond laseb käibele, alates 1. augustist 1934, Eesti Vabariigi 1-kroonise metallvahetusraha, mille väliskuju, mõõdud, raskus ja sulatise koostis on Rahaseaduse ülaltähendatud muutmise seaduses ette nähtud korras kinnitatud Vabariigi Valitsuse poolt.
1-kroonise metallvahetusraha esiküljel on reljeefis: vikingite laeva kujutis ja selle all tekst "1 kroon".
Vahetusraha tagaküljel on reljeefis: ülaäärel - kaarekujuliselt tekst "Eesti Vabariik", keskel - suure riigivapi kujutis ja alläärel - vahetusraha väljaande aastaarvu number "1934".
Vahetusraha läbimõõt on 25,25 mm ja normaalkaal - 6 grammi, milles kõrvalekaldumise tolerantsiks on lubatud: läbimõõdus kuni 0,5% pluss või miinus ja kaalus kuni 1% pluss või miinus.
26. juulil 1934. Nr. 123/L.
Majanduseministeeriumi rahanduseosakonna direktor A. Keller.
Laenude büroo juhataja Fr. Hübner.
Georg Bogislaus Staël von Holstein

Vabahärra Georg Bogislaus Staël von Holstein (6. detsember 1685 Narva – 17. detsember 1763 Malmö) oli baltisaksa päritolu Rootsi sõjaväelane (feldmarssal) ja Rootsi Mütsipartei liider.
Põhjasõja alguses 1700. aastal alustas ta vabatahtlikuna väeteenistust ihukaitses, 1701 oli kornet Otto Wellingki rügemendis ja 1703. aastal Liivimaal Adam Carl De la Gardie värvatud jalaväerügemendi kapten.
1704. aastal osales ta Narva piiramisel, kus koos tulevase äia, Narva komandandi Henning Rudolf Horniga vangi langes ja Siberisse viidi.
16. detsembril 1714 määrati ta Kalmari lääni ja Ölandi maavanemaks.
14. juunil 1731 sai ta Rootsi vabahärratiitli ja immatrikuleeriti samal aastal Rootsi rüütelkonda (nr 204).
1742. aastal oli Georg Bogislaus Staël von Holstein koos vabahärra Anders von Koskulliga (Tartumaa maavanema ja komandandi, vabahärra Anders Koskulli pojapoeg) Rootsi esimese klaasivabriku Kosta (Koskull + Stael) asutaja.
1743. aastal sai temast kindralleitnant ja 26. septembril 1748 Rootsi Kuningliku Mõõgaordu rüütel ja 4. detsembril 1751 sama ordu komandör.
1757. aastal ülendati Rootsi feldmarssaliks. 
Talle kuulus Rootsis Halmstadi lähedal asunud Vapnö fideikomiss, mille ostis Magnus Stenbocki pärijatelt.

Perekond

Tema vanemad olid Rootsi ooberstleitnant, Vaivara kihelkonna Vaasovi ja Soldina ning Ingerimaa Lilienhageni ja Duderhofi mõisnik Johann Staël von Holstein (1636–1703) ja Helena Juliana von der Pahlen.
Georg Bogislaus Staël von Holstein oli kaks korda abielus. 1710. aastal Moskvas vangistuses olles abiellus ta Ingeborg Christina Horniga (1681–1761), kes oli kindralmajor Henning Rudolf Horni ja krahvinna Helena Sperlingi (1668–1704) tütar ning krahv Göran von Sperlingi tütretütar. 
Tema teiseks abikaasaks sai 1761. aastal Sofia Elisabet Ridderschantz (1697–1789).
Reviir

Reviir on ala looma pesaümbruses, mida loom kaitseb sissetungijate ning võistlejate eest.
Laiemalt nimetatakse reviiriks ala, kus loom elab, peab jahti või hangib muul viisil toitu. Reviiriks võib nimetada ka piiri, millest ületulekut saab käsitleda sissetungina.
Jööri folk

Jööri folk on eesti rahvakultuuri tutvustav ühepäevane üritus Saare maakonnas Saaremaa vallas Jööri küla muuseumi maadel. 
Üritusel toimub alati erinevaid töötubasid.
2010. aasta folgiks valmis suitsusaun ja varjualune.
2011. aasta folgil avati laululava ja püstkoda.
2013. aasta folgile oli tulnud esinejaid ka Lätist. Sel aastal toimus folk kaheksandat korda.
Viivi Grossschmidt

Viivi Grossschmidt (18. oktoober 1938 – 18. september 1984) oli eesti filmiteadlane, üks Eesti NSV-s ilmunud eestikeelsete filmiraamatute põhiautoreid.
181. Eesti julgestusgrupp

Valvetegevus

1941. aasta septembrist asus 4. sadakond raudtee valvesse Weimarni ja Tikopissi (endise Balti raudtee Narva-Kingisseppa raudteeharu) külade vahel. Teised kompaniid läksid valveteenistusse Slantsõ ümbrusse raudteele ja ladude valvesse. Vahepel teostasid kõik kompaniid ka metsades partisanide vastaseid operatsioone. Edasi viidi pataljon vahiteenistust pidama Võritsasse hiljem aga otseselt rinde tagalasse Tosnosse ja osa pataljoni Sablinosse. Pataljoni staap aga Ljubanisse. Enne jõule 1941 koondati kogu pataljon Ljubanisse.
1942. aasta jaanuaris viidi pataljon rindele sõjategevusse Novgorodi oblastis Tigoda raudteejaama juures Oktoobri raudteel, Tšudovo-Moskva raudteeharul Ljubanist idapool ning seejärel Kolpino alla.
Vastavalt 1942. aasta 1. mai raportile kuulus julgestusgrupi koosseisu 18 ohvitseri, 65 allohvitseri ja 482 meest, lisaks Saksa sideohvitser, kolm sakslasest allohvitseri ja 7 sakslasest reameest. Üksus oli allutatud I korpusele ning asus alates 1942. aasta jaanuarist saadik Tigoda ruumis rindel. Julgestusgrupist oli 300 meest rindel ja 250 meest kas haavatud või puhkusel.
1942. aasta 15. mail viidi julgestusgrupid Saksa Korrapolitsei alluvusse ning 181. Eesti JG nimetati 281. Kaitsepataljoniks, 21. augustil 1942. aastal allutati väeosa uuesti Wehrmachti väeosale.

Reorganiseerimine

1942. aasta oktoobrist muutus pataljon tagalateenistusüksusest rindeüksuseks. 183. julgestusgrupi 11. ja 12. sadakond liideti kokku uueks 181. Eesti Julgestusgrupi 3. sadakonnaks, sadakonna ülemaks nimetati hauptmann Juhan Lamp. 23. oktoobril 1942. aastal lõppes julgestusgruppide vabatahtlike aastane teenistusleping ning umbes pooltest saksa sõjaväe teenistusse jäänud julgestusgruppide vabatahtlikest moodustati 3 idapataljoni.
Väeosa nimetati ümber 658. Idapataljoniks (Ost-Batailon 658) ja 1. jaanuarist 1943. aastast 658. Eesti Pataljoniks.
Apurinani keel

Kõnelejate arv

Apurinani keelt räägib hinnanguliselt alla 30% umbes 9500 apurinanist. Enamikus külades lapsed ei räägi enam apurinani keelt ja oskavad vaid portugali keelt.
Newporti maakond

Newporti maakond (Newport County) on maakond USA-s Rhode Islandi osariigis. Geograafilised koordinaadid on 41°51' N, 71°26' W.
Maakonna halduskeskuspuudub. Suurim linn Newport.
Maakonna pindala on 812 km². Veepindala on 543 km².
Elanike arv oli 2010. aasta rahvaloenduse järgi 82 888. Aastal 2000 oli elanike arv 85 433.

Ajalugu

Newporti maakond moodustati 1703. aastal Rhode Islandi maakonna nimelisena. 1729. aastal nimetati maakond ümber Newporti maakonnaks.
Väikering

Väikering on kera ühisosa selle keskpunkti mitte läbiva tasandiga.
Ehituskaar

Ehituskaar oli aastatel 1994–2008 ilmunud ehitusajakiri. 
Aastani 2004 ilmus see paberkandjal ja aastast 2001 ilmus (algul koos paberväljaandega) elektroonse teavikuna.
Ajakirjas oli artikleid nt ehitusmaterjalide, ehitiste projekteerimise, ventilatsiooni kohta.
Ajakirja peatoimetaja oli aastast 1994 Riina Valmsen.
Piirhälve

Piirhälve (inglise keeles limit deviaton, permissible deviation) näitab piirmõõtme ja nimimõõtme algebralist vahet. Suurimale piirmõõtmele vastavat piirhälvet nimetatakse ülemiseks hälbeks (upper deviaton) ja vähimale vastavat alumiseks hälbeks (lower deviation).
Piirhälve on alati märgiga väärtus. Positiivne hälve näitab, kui palju võib detaili tegelik mõõde olla nimimõõtmest väiksem.
Piirhälbed kirjutatakse vahetult nimimõõtme järele.
Donostia vald

Donostia vald ehk San Sebastiáni vald (ametlik nimi Donostia-San Sebastián) on vald Hispaanias Gipuzkoa provintsis. Valla keskus on Donostia linn.
Valla pindala on 60,89 km², elanike arv 183 308 (182 900 (2005); INE (Riikliku Statistikainstituudi) andmed). Rahvastikutihedus on 3010,48 in/km². 
Alcalde on alates 1991. aastast Odón Elorza (Euskadi Sotsialistlik Partei).
Agu (eesnimi)

Agu on eesti mehenimi. Nime variant on Ago.
1. jaanuari 2017 seisuga oli Eestis eesnimi Agu 440 mehel. Agu on Eestis populaarsuselt 284. mehenimi.
Kõige populaarsem on eesnimi Agu vanuserühmas 65–69, kus neid on 10 000 elaniku kohta 9,23 ning Võru maakonnas, kus neid on 10 000 elaniku kohta 12,86. Agu on keskmiselt 59 aasta vanune (mediaanvanus on 60).
Tsüaan

Füüsikalised omadused

Toatemperatuuril on tsüaan terava, mõrumandli ja virsikulehtede lõhna sarnase lõhnaga värvusetu gaas.
Tsüaani sulamistemperatuur on –27,8 või –27,9 °C (251,98 K), keemistemperatuur –20,7 °C (teistel andmetel –21,17 °C või –21,15 °C). Kriitiline punkt on 12,7 MPa, 59 °C.
Tsüaani tihedus on ligikaudu kaks korda suurem kui õhul sama temperatuuri ja rõhu juures. Normaaltingimustel on tihedus 1,806 g/l. Temperatuuril –21 °C on vedeliku tihedus 0,9577 g/cm³.
Molaarmass on 52,036 g/mol.
Isesüttimistemperatuur on üle 650 °C.
Plahvatuspiirid on 3,9...36,6%.

Lahused

Tsüaan lahustub neljas osas vees. Seismisel moodustub ammooniumoksalaat.
Tsüaan lahustub hästi etanoolis, dietüüleetris, äädikhappes.

Ettevaatusabinõud

Tsüaan on sissehingamisel mürgine, sissesöömisel kahjulik, kahjustab nahka ja on kergestisüttiv. Kokkupuutel veega reageerib ta ägedalt.
Tuleb vältida sissehingamist ning naha ja silmade kokkupuudet. Kui silmad puutuvad kokku tsüaaniga, tuleb neid pesta rohke veega ja pöörduda arsti poole. Tsüaaniga kokku puutunud riietusesemed tuleb kohe ära võtta. Tuleb vältida elektrostaatiliste laengute kogunemist. Tsüaani käitlemisel tuleb kanda kaitseriietust.

Mürgisus

Tsüaan on väga mürgine. Põhjus on see, et tsütokroomi C oksidaasi kompleks seob tsüanorühma tõttu tsüaani tugevamini kui hapnikku, mistõttu tsüaan katkestab elektronide transpordiahela mitokondrites.
Tsüaan ärritab silmi ja hingamiselundeid. Tsüaani sissehingamine võib olenevalt doosist tekitada peavalu, pearinglust, pulsi kiirenemist, iiveldust, oksendamist, teadvuse kaotust, krampe ja surma.
Tsüaan on vähem mürgine kui vesiniktsüaniidhape ja tsüaniidid.

Levik

Tsüaan tekib lämmastikku sisaldavate orgaaniliste ühendite pürolüüsil ning seetõttu leidub teda teatud määral koksigaasis ja kõrgahjugaasis.
Spektroskoopia abil on tsüaani avastatud komeetide sabast.

Kasutamine

Tsüaan on vaheprodukt paljude väetiste tootmisel.
Samuti kasutatakse teda stabilisaatorina nitrotsellulooside tootmisel.
Tsüaani kasutatakse orgaanilises sünteesis.

Ajalugu

Tõenäoliselt sünteesis tsüaani esimesena umbes 1782 Carl Scheele, kes uuris vesiniktsüaniidhapet. Kindlasti oli ta sünteesitud aastaks 1802, kui teda kasutati tsüaankloriidi valmistamisel.
Ta omandas tähtsuse 19. sajandi lõpus koos väetisetööstuse arenguga.
Halley komeedi saba sisaldab tsüaani. 19. mail 1910 läbis Maa komeedi saba. Selle sündmuse eel levitas ajakirjandus jutte eelseisvast massilisest tsüaanimürgistusest, hoolimata astronoomide kinnitusest, et tsüaani kontsentratsioon on nii väike, et mingist mürgistusest ei saa juttu olla.
Londoni ülemlinnapea

Londoni ülemlinnapea ehk Londoni lordmeer (Lord Mayor of London või Lord Mayor of the City of London) on auamet Suurbritannias, mis on seotud Londoni kesklinna linnaosa Cityga.
Londoni ülemlinnapea ei ole Londoni linnapea, kes juhib Suur-Londoni omavalitsust. Londoni ülemlinnapea amet ei ole poliitiline. 
Ülemlinnapea valitakse iga aasta mihklipäeval ja ta astub ametisse novembri teisele laupäevale eelneval reedel. 
Traditsiooniliselt on Londoni ülemlinnapea põhiline ülesanne olnud esindada, toetada ja edendada Londoni City ettevõtteid ja esindada selle elanikke. Praegu tegutsevad Citys peamiselt finantssektori ettevõtted.  
Londoni linnapea amet nimetati ümber Londoni ülemlinnapea ametiks aastal 1354, esimene ülemlinnapea oli Thomas Leggy, kes oli varem olnud linnapea.
Aastatel 2012–2013 oli Londoni ülemlinnapea SEB panga Suurbritannia tütarettevõtte juht Sir Roger Gifford, kes külastas Tallinna 2013. aasta aprillis. 2013–2014 oli selles ametis Dame Fiona Woolf ja alates novembrist 2015-2016 Lord Mountevans.
.
Ferdinand Adoff

Ferdinand Gustav Adoff (24. mai 1890 Roela vald – 14. oktoober 1938 Davos) oli eesti insener ja arhitekt.
Ta sündis Roela vallas Rakvere ehitusmeistri perekonnas. Ta õppis aastatel 1899–1901 Rakvere elementaargümnaasiumis, 1901–1905 Rakvere linnakoolis ja 1905–1909 Tallinna Peetri Reaalkoolis. Aastatel 1909–1910 ja aastast 1912 õppis ta Riia Polütehnilises Instituudis, lõpetades selle aastal 1918 (sooritades õppepraktika Rakveres).
Ta töötas aastal 1915 raudbetoonehituse alal P. Holzmanni ehitusfirmas Petrogradis ja aastatel 1916–1918 Moskvas Makarovi ja Co ehitusfirmas.
Ta on projekteerinud mitu hoonet Rakveres, näiteks turuhoone (pildil), pangahoone, Vene tänava linnahaigla hoone ; samuti Eesti Panga hoone Tallinnas ning Kaarli rahvamaja Sõmeru vallas. Rahvamaja valmis 1922, ning võis nime saada samas vallas asuva Kaarli küla järgi, sest kunagi eraldi seisnud Kaarli vald liideti juba 1890. aastal mitme muu vallaga Sõmeru vallaks nimetatud ühendvallaks, mis lühikest aega kandis veel Kaarli nime.
Aastail 1919–1933 oli ta Tallinna Tehnikumi ehituskonstruktsioonide ja raudbetooni eriala õppejõud.

Tunnustused

Tema nime kannab Rakveres turuplatsi juures olev Adoffi tänav.
Karitsa Juprimägi

Mälestise kirjeldus

Karitsa Juprimägi asub endises Rakvere kihelkonnas. Platoo on kitsas ja ebatasane. Kõige laiem, 15 meetrit, on see põhjapoolses osas, kitsenedes 6-7 meetrini. Linnusekoha ida- ja läänepoolne külg on kuni 22 meetrit kõrge ja järsk, selle põhjus on inimtekkeline. Samuti asub põhjaosas 140 m lõuna pool pikki läbi vallseljaku kulgev 1,5 m sügavune ja 5 m laiune kraavitaoline nõgu. Läänepoolses otsas oli püütud nõlva laugjamaks muuta, mistõttu tekkis mõne meetri laiune astang. Kuid puuduvate vallide tõttu jääb lõuna suunas ebaselgeks. Kui vaadata inimtekkelisi linnamäe osi, siis võib arvata, et selle ehitamine oli pooleli jäänud.
Izardi maakond

Ajalugu

Maakond moodustati 1825. aastal.
Elavhõbelamp

Elavhõbelamp on lahenduslamp, milles optiline kiirgus tekib elavhõbedaaurus kaarlahendusena. Elavhõbedat kasutatakse tema kerge aurustumise pärast (hakkab aurustuma juba toatemperatuuril). Lisaks elavhõbedale sisaldub lamp süttimise hõlbustamiseks väärisgaasi (tavaliselt argooni).
Madal- ja kõrgrõhulamides (töörõhk kuni 1 MPa) on kiirguse spekter valdavalt ultravioletne. Seetõttu kasutatakse neid ultraviolettkiirguse allikana (bakterite hävitamiseks, kiiritusravis). Niisuguse lambi kolb on UV-kiirguse läbilaskmiseks kvartsklaasist, mistõttu lampi nimetatakse ka kvartslambiks.
Valgustamiseks mõeldud elavhõbelampides muundatakse ultraviolettkiirgus kolvi sisepinda katva luminofoorikihi abil päevavalgusele lähedase spektriga valguseks. Need lambid on tuntud luminofoorlampidena.
Elavhõbelampide edasiarendus on metallhalogeenlambid. Need on kõrgrõhulambid, mille täidises on elavhõbedale lisatud valgusspektri rikastamiseks mitme sobivalt valitud metalle metallhalogeniide kujul.
Elavhõbelampide tehnika arenati välja 1930. aastail, metallhalogeniidlamp leiutati 1965. aastal.
1980. aasta taliolümpiamängud

1980. aasta taliolümpiamängud olid XIII taliolümpiamängud. Need toimusid 13.–24. veebruaril 1980 USA-s Lake Placidis.  
Lake Placid kinnitati olümpialinnaks ROK-i 75. istungjärgul Viinis 1974. aastal. Lake Placid oli ainus kandidsst. 
Olümpiamängudel osales 37 riiki 1072 sportlasega, neist 233 naist. Esimest korda võtsid olümpiamängudest osa Hiina ja Küpros. Väikseim võistkond oli Costa Rical – 1 sportlane (mäesuusataja Arturo Kinch). Suurim võistkond oli USA-l – 100 sportlast. Olümpiamänge boikoteeris Taiwan, kes keeldus võistlemast Hiina Taipei nime all.
Rosenbach (aadlisuguvõsa)

Rosenbach oli aadlisuguvõsa. 
Saksamaal pärit suguvõsa esindaja Berend thor Beke ostis 1579 Tallinnasse maja. Berendi poeg Bernhard zur Bech oli 1624 Tallinna raesekretär ja 1642 sündik ja 1643 sai ta Rootsilt aadlitiitli nimega Rosenbach. Suguvõsa kanti 1746 Eestimaa rüütelkonna aadlimatriklisse.
Lex lata

Lex lata on ladinakeelne väljend, mis tähendab "õigus, nii nagu see on."
Lex lata eristamine lex ferenda'st on traditsiooniline, kuid eriti rõhutab seda õiguspositivism.
Tsunami

Tsunami (jaapani keeles 津波, 'sadamalaine') on maavärina, maalihke või vulkaanipurske tagajärjel tekkinud hiiglaslik merelaine.
Tsunamid on erakordselt ohtlikud, kuna nad tekivad meres ning seejärel liiguvad suurel kiirusel maismaa suunas, kus ilma eelhoiatuseta purustavad ja tapavad kõik oma teel. Meiji-Sanriku maavärin 1896 on üks paljudest sellistest näidetest ajaloos.
Ka asteroidid ja mereäärsete kaljude varingud võivad tekitada hiidlaineid. 
Tsunamid jõuavad randa ja võivad tekitada suuri purustusi. Tsunami kõrgus võib ranna lähedal olla mitukümmend meetrit. Tsunami võib tungida kaugele (praktikas on ohtlik tsoon kuni 5 km) sisemaale ja hävitada kõik ettejääva. Tsunami tekitab ka järsu lühiajalise üleujutuse.
Kõige sagedamini esinevad tsunamid Vaikse ookeani rannikul ja Jaapani saarestikus. Selle põhjuseks on Vaikse ookeani tektooniline ebastabiilsus.
Hiidlaine laieneb keskmest ringikujuliselt. Laine kiirus sõltub otseselt vee sügavusest. Avamerel võib tsunami kiirus olla isegi 700 km/h, kuid ta on ohutu, sest laine on üsna madal. Madalasse vette jõudes aga laine aeglustub ning avamerelt kiirelt järele tulevate veevoolude mõjul muutub üha kõrgemaks. Ranniku ääres madalas vees surutakse veemassid kokku ja lained võivad kerkida mitmekümne meetri kõrguseks.
Kuigi lained liiguvad kiiresti, ei ilmu nad tänapäeval nii ootamatult kui maavärinad, sest seismilised lained, mis annavad märku maavärina toimumisest, levivad tsunamist oluliselt kiiremini. Hawaiil Honolulus asub tsunamijaam, kus registreeritakse kõik Vaikse ookeani piirkonnas toimunud maavärinad. Kui märgatakse maavärinat, mis võiks tsunami vallandada, hoiatatakse ohustatud piirkondade inimesi. Sealt teatatakse ka hiidlaine saabumise arvatav aeg. Inimesed kuulevad hoiatust raadiost. Nii jõuavad nad oma rannikul asuvatest majadest kõrgematele aladele varjuda. See kõik peab siiski kiiresti toimuma. Vaikse ookeani põhjaosas tekkinud hiidlainel kulus kõigest viis tundi, et Vaikse ookeani keskel asuvale Hawaiile jõuda. Seal, 3300 km kaugusel maavärina epitsentrist, oli hiidlaine kõrgus ikka veel 15 meetrit.
Väidetakse, et tsunami võib Vaikse ookeani rannikute vahel pendeldada terve nädala. Jaapanis Hanasakis  registreeriti laineid, mis tekkisid Alaska maavärina tagajärjel 1946. aastal ja põrkasid arvatavasti tagasi Põhja-Ameerika rannikult. Lained, mis hiljem Honolulusse jõudsid, põrkasid tagasi Aasia mandrinõlvalt.
Fortune Fools

"Fortune Fools" on garage rock'i ansambli Les Diamants debüütalbum, mis ilmus 29. detsembril 2005. Plaadi andis välja Šveitsi päritolu plaadifirma Roy Strider Records. Kõikide lugude autor, arranžeerija ja esitaja on Les Diamants.
Plaat on salvestatud, miksitud ja monteeritud 2.–4. novembril 2005 Tartus Forwards Stuudios.
Oma Maa (ajakiri, 1946)

Oma Maa oli ajakiri, mis ilmus Rootsis aastatel 1946–1951. 1959 jätkas väljaanne ilmumist samanimelise ajalehena (rootsi keeles Eget land) ja ilmus kuni 1960. 
Ajakirja vastutav väljaandja oli Voldemar Brun. Ajakirja andis välja kirjastus Oma Maa. Ajalehte andis välja kirjastus Eesti Post.